Document ID: 32009R0114

ΚΑΝΟΝΙΣΜΌΣ (ΕΚ) αριθ. 114/2009 ΤΗΣ ΕΠΙΤΡΟΠΉΣ
της 6ης Φεβρουαρίου 2009
σχετικά με τη θέσπιση μεταβατικών μέτρων για την εφαρμογή του κανονισμού (ΕΚ) αριθ. 479/2008 του Συμβουλίου όσον αφορά τις αναφορές στους οίνους με προστατευόμενη ονομασία προέλευσης και προστατευόμενη γεωγραφική ένδειξη
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 479/2008 του Συμβουλίου, της 29ης Απριλίου 2008, για την κοινή οργάνωση της αμπελοοινικής αγοράς, την τροποποίηση των κανονισμών (ΕΚ) αριθ. 1493/1999, (ΕΚ) αριθ. 1782/2003, (ΕΚ) αριθ. 1290/2005, (ΕΚ) αριθ. 3/2008 και την κατάργηση των κανονισμών (ΕΟΚ) αριθ. 2392/86 και (ΕΚ) αριθ. 1493/1999 (1), και ιδίως το άρθρο 126 στοιχείο α),
Εκτιμώντας τα ακόλουθα:
(1)
Το άρθρο 34 του κανονισμού (ΕΚ) αριθ. 479/2008 ορίζει τις κατηγορίες των οίνων με προστατευόμενη ονομασία προέλευσης και των οίνων με προστατευόμενη γεωγραφική ένδειξη που ισχύουν από την 1η Αυγούστου 2009.
(2)
Σύμφωνα με το άρθρο 10 παράγραφος 2 του κανονισμού (ΕΚ) αριθ. 479/2008, τα μέτρα ενημέρωσης και προώθησης για τα οποία χορηγείται στήριξη δυνάμει του εν λόγω άρθρου αφορούν οίνους με προστατευόμενη ονομασία προέλευσης ή προστατευόμενη γεωγραφική ένδειξη ή οίνους με αναγραφή της ποικιλίας αμπέλου.
(3)
Το άρθρο 65 παράγραφος 1 στοιχείο γ) σημεία vi) και xiii) του κανονισμού (ΕΚ) αριθ. 479/2008 προβλέπει την αναγνώριση διεπαγγελματικών οργανώσεων που παρέχουν πληροφορίες σχετικά με τα ειδικά χαρακτηριστικά του οίνου με προστατευόμενη ονομασία προέλευσης ή προστατευόμενη γεωγραφική ένδειξη και αξιοποιούν, προστατεύουν και προωθούν σήματα ποιότητας, προστατευόμενες ονομασίες προέλευσης και γεωγραφικές ενδείξεις.
(4)
Σύμφωνα με το άρθρο 92 παράγραφος 5 στοιχείο β) σημείο i) του κανονισμού (ΕΚ) αριθ. 479/2008, τα κράτη μέλη δύνανται να αποφασίζουν ότι τα δικαιώματα αναφύτευσης μπορούν να μεταβιβάζονται, εν όλω ή εν μέρει, σε άλλη εκμετάλλευση στο ίδιο κράτος μέλος σε περίπτωση που οι εκτάσεις στην άλλη εκμετάλλευση προορίζονται για την παραγωγή οίνων με προστατευόμενη ονομασία προέλευσης ή προστατευόμενη γεωγραφική ένδειξη.
(5)
Τα σημεία 1 και 3 του παραρτήματος IV του κανονισμού (ΕΚ) αριθ. 479/2008 αναφέρουν τους ορισμούς του οίνου και του οίνου λικέρ, αντιστοίχως. Οι εν λόγω ορισμοί περιλαμβάνουν συγκεκριμένες διατάξεις που αφορούν τους οίνους με προστατευόμενη ονομασία προέλευσης και τους οίνους με προστατευόμενη γεωγραφική ένδειξη.
(6)
Το σημείο 7 του παραρτήματος IV του κανονισμού (ΕΚ) αριθ. 479/2008 περιλαμβάνει τον ορισμό του αεριούχου αφρώδους οίνου. Ο εν λόγω ορισμός αφορά τους οίνους χωρίς προστατευόμενη ονομασία προέλευσης ή γεωγραφική ένδειξη.
(7)
Σύμφωνα με το άρθρο 129 παράγραφος 2 στοιχείο ε) του κανονισμού (ΕΚ) αριθ. 479/2008, οι ορισμοί των οίνων με προστατευόμενη ονομασία προέλευσης ή προστατευόμενη γεωγραφική ένδειξη ισχύουν από την 1η Αυγούστου 2009. Στο πλαίσιο του προηγούμενου καθεστώτος που θεσπίστηκε με τον κανονισμό (ΕΚ) αριθ. 1493/1999 του Συμβουλίου (2), οι αντίστοιχες κατηγορίες ήταν οι οίνοι v.q.p.r.d. και οι οίνοι με γεωγραφική ένδειξη.
(8)
Για να μπορέσουν τα κράτη μέλη να εφαρμόσουν το άρθρο 10 παράγραφος 2, το άρθρο 65 παράγραφος 1 στοιχείο γ) σημεία vi) και xiii), το άρθρο 92 παράγραφος 5 στοιχείο β) σημείο i) και το παράρτημα IV σημεία 1, 3 και 7 του κανονισμού (ΕΚ) αριθ. 479/2008 από την 1η Αυγούστου 2008, κρίνεται σκόπιμο να ληφθούν μεταβατικά μέτρα όσον αφορά τον ορισμό των οίνων με προστατευόμενη ονομασία προέλευσης και των οίνων με προστατευόμενη γεωγραφική ένδειξη. Δεδομένου ότι τα εν λόγω άρθρα εφαρμόζονται από την 1η Αυγούστου 2008, ο παρών κανονισμός πρέπει να ισχύει από την ημερομηνία αυτή.
(9)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της διαχειριστικής επιτροπής για την κοινή οργάνωση των γεωργικών αγορών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Για τους σκοπούς της εφαρμογής του άρθρου 10 παράγραφος 2, του άρθρου 65 παράγραφος 1 στοιχείο γ) σημεία vi) και xiii), του άρθρου 92 παράγραφος 5 στοιχείο β) σημείο i) και του παραρτήματος IV σημεία 1, 3 και 7 του κανονισμού (ΕΚ) αριθ. 479/2008 από την 1η Αυγούστου 2008 έως τις 31 Ιουλίου 2009, οι αναφορές στους οίνους με προστατευόμενη ονομασία προέλευσης και στους οίνους με προστατευόμενη γεωγραφική ένδειξη θεωρούνται ως αναφορές στους οίνους v.q.p.r.d. και στους οίνους με γεωγραφική ένδειξη αντιστοίχως.
Άρθρο 2
Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Αυγούστου 2008.
Ο παρών κανονισμός είναι δεσμευτικός ως προς όλα τα μέρη του ισχύει άμεσα σε κάθε κράτος μέλος.
Βρυξέλλες, 6 Φεβρουαρίου 2009.

Labels: 3
17
6